钦定古今图书集成/明伦汇编/氏族典/第257卷 > 王珣
## 钦定古今图书集成/明伦汇编/氏族典/第257卷 > 王珣

按《晋书王导传》：“导第三子洽，洽子珣、珉。珣字元琳，弱
冠与陈郡谢亢为桓温掾，俱为温所敬重。珣转主簿，
军中机务并委珣焉。文武数万人，悉识其面。珣兄弟
皆谢氏婿，以猜嫌致隙。太傅安既与珣绝昏，又离珉
妻，由是二族遂成仇衅。乃出珣为豫章太守，不之官。
除散骑常侍，不拜，迁秘书监。安卒后，迁侍中，转吴国”
内史，在郡为士庶所悦。征为尚书右仆射，领吏部，转
左仆射，复领太子詹事。时帝雅好典籍，珣与殷仲堪、
徐邈、王恭、郗恢等并以才学文章见昵于帝。珣梦人
以大笔如椽与之，既觉，语人云：“此当有大手笔事。”俄
而帝崩，哀册谥议皆珣所草。隆安初，国宝用事，谋黜
旧臣，迁珣尚书令。二年，假珣节，进卫将军、都督琅邪
水陆军事。四年，以疾解职。岁馀卒，谥曰献穆。